Video: Man breek by ouetehuis in, ontbloot hom aan bejaardes‘n Skermskoot uit die video. LookLocal Krugersdorp in Gauteng het ŉ skokkende video bekom van ŉ man wat by ŉ ouetehuis in die dorp inbreek en homself aan die bejaardes ontbloot. Die man is op die ouetehuis se kringtelevisiestelsel afgeneem en het glo al twee keer op die ouetehuis toegeslaan. Volgens die koerant het die man vir die eerste keer op Saterdag, 8 Februarie sy verskyning gemaak en op Saterdag, 15 Februarie weer toegeslaan. Die beeldmateriaal wys hoe die man sy broek aftrek, ŉ bejaarde vrou se duvet ooptrek en haar dwing om na hom te kyk terwyl hy langs haar bed staan. Op dieselfde aand klim hy in ŉ ander bejaarde se bed en klim later weer uit en trek sy broek op. Die video wys ook hoe hy daarin slaag om ŉ veiligheidswag te ontduik. Die verdagte is steeds op vrye voet. Konst. Tshepiso Mashale, ŉ woordvoerder van die Krugersdorp-polisie, het aan die koerant gesê dat die polisie roetine patrollies by die betrokke ouetehuis gaan vermeerder. Die bestuur van die ouetehuis het gesê hulle gaan al die slotte by die ouetehuis vervang, en meer veiligheidswagte ontplooi. Hulle wou nie verder kommentaar lewer nie. Bron: LookLocal Krugersdorp http://youtu.be/uVQYKxR4iVA